Inbraak by binnelandse sake in RoodepoortDepartement van binnelandse sake in Roodepoort (Foto: Google Maps) Dienslewering by die departement van binnelandse sake se kantoor in Roodepoort in Gauteng is opgeskort ná ŉ inbraak die afgelope naweek. David Hlabane, woordvoerder van die departement het, gesê die inbraak het Sondag plaasgevind en rekenaars is uit die kantoor gesteel. “Die departement kan nie in hierdie stadium sê wanneer die diens sal hervat nie, maar die doel is om dit so vinnig as moontlik weer beskikbaar te maak. Die saak is by die polisie aangemeld.” Hlabane het gesê hy hoop dat burgers geduldig sal wees terwyl die diens nie beskikbaar is nie, aangesien dit buite die departement se beheer is. “Die departement sal alles in sy vermoë doen om seker te maak die diens word so vinnig as moontlik hervat om die impak en ongerief te verlig. Ons kliënte hoef nie bekommerd te wees nie – hul inligting is veilig.”